**ПОВИК**

**за доделување грантови на граѓански организации**

**во рамки на проектот**

**„Истражувачко новинарство – чувар на демократијата и човековите права“**

**финансиран од Европската Унија**

Центарот за управување со промени (ЦУП) од Скопје во соработка со Институтот за човекови права (ИЧП) од Скопје, во рамките на заедничкиот проект **„Истражувачко новинарство – чувар на демократијата и човековите права“,** финансиран од Европската Унија преку програмата за поддршка на граѓанскиот сектор и слободата на медиумите 2014, објавуваат повик за доделување на грантови за граѓански организации (ГО) за акции во рамки на грантова шема на односниот проект.

Во рамките на овој повик ќе се доделат од 6 до 10 мали грантови во износ од 5,000 до 10,000 евра по грант. Вкупниот износ на повикот е 60 000 евра.

**Цел на повикот**

Цел на овој повик е да се обезбеди поддршка за шест (6) до десет (10) граѓански организации на национално и на локално ниво кои работат во областите на слобода на изразување и медиуми. Грантовите ќе се доделуваат на ГО кои активно го промовираат истражувачкото новинарство, особено во областа на човековите права и правосудството (Поглавје 23 и 24).

**Содржина на предложените акции**

Од заинтересираните ГО се очекува да поднесат проектни апликации во кои ќе ја образложат својата акција насочена кон поттикнување на креирање амбиент за остварување на правото на слободата на изразување и унапредување на интегритетот на медиумите, како и промоција и унапредување на професионалните новинарски стандарди и етика и истражувачкото новинарство. Предложените акции треба да се во насока на целите на проектот (Прилог 3)

Предлог проектите треба да содржат акции кои:

* ја зголемуваат видливоста на прашањата поврзани со истражувачкото новинарство, а особено во областа на човековите права и правосудството на национално и локално ниво;
* се истражувачки стории (најмалку 1 истражувачка сторија), креирани, објавени/емитувани и кои ја поттикнуваат слободата на изразување и улогата на истражувачкото новинарство во заштитата на човековите права;
* при обликувањето на сториите водат сметка за различните видови/ типови на публика и влијанието кое врз нив ќе го остварат;
* ќе влијаат врз општеството во однос на подигање на свеста или мобилизирање околу прашањата од значење за јавното добро, демократијата и човековите права во земјата;
* ќе понудат иновативен пристап способен да предизвика ефект врз ставовите на граѓаните, ставајќи ја потребата од квалитетно истражувачко новинарство на прво место
* ќе ја зголемат свеста и потребата од квалитетно истражувачко новинарство како чувар на човековите права, а воедно ќе ја олицетворуваат улогата на професионалното и етичкото новинарство во печатените и во електронските медиуми.
* ќе влијаат врз општествени политики со креирање на предлог на решенија – дел од нивните истражувачки стории.

Промоцијата на конкретните проекти и истражувачки стории ќе биде овозможена преку веб порталите и поддршката на соработниците од трите медиумските куќи: Телма (ТВ), Фокус (неделен весник) и НоваТВ (веб ТВ портал).

Организациите кои ќе се пријават на Повикот можат да предложат акции кои се спроведуваат во соработка со други регистрирани организации и/или неформални групи.

Предност ќе им се даде на организациите кои за реализација на акцијата ќе обезбедат сопствено учество не помало од 10% од предложениот буџет.

Спроведувањето на акциите треба да се одвива во времетраење од 6 месеци во периодот септември 2016 – март 2017. Овој период ги вклучува и активностите за подготовка на детален план на реализација, како и подготовката на завршниот наративен и финансиски извештај.

**Критериуми за учество во повикот**

Организациите кои сакаат да учествуваат на повикот мораат да ги исполнуваат следниве критериуми:

* да се регистрирани и да дејствуваат според Законот за здруженија на граѓани и фондации на ниво на Република Македонија
* најмалку една година оперативност на организацијата пред датумот на објавување на овој повик
* искуство во сферата на работа со медиуми од најмалку 1 година
* досие на спроведени активности во рамки на Поглавјето 23 и 24
* уредно пополнет образец за пријавување (Прилог1)

На повикот не можат да бидат предложени акции кои се спроведуваат во рамките на

тековни проекти на организациите финансирани од други донатори.

На повикот не е дозволено учество на политички партии, профитни организации и граѓански организации кои промовираат и користат насилство.

На повикот не може да учествуваат организации кои се корисници на грант од Делегацијата на ЕУ како координатор, ниту како партнер во рамките на Програмата на ИПА за поддршка на граѓанското општество и медиумите за 2014 година (IPA Civil Society Facility and Media Programme 2014)

**Пријавата потребно е да ги содржи следниве документи:**

1. Образецот за пријавување (Прилог 1)
2. Образец за предлог – буџет (Прилог 2). Буџетот треба да биде испланиран во рамките на трошоците дозволени во буџетскиот образец.
3. Копија од решението за регистрација на организацијата издадено од Централен регистер на РМ.
4. Куси биографии на клучниот персонал вклучен во реализацијата на проектот.

**Обрасците треба да бидат пополнети електронски, напишаните рачно нема да бидат земени предвид.**

**Консултативен состанок**

За заинтересираните кандидати, ЦУП во соработка со партнерската организација ИЧП, на 29.06.2016 година (среда) во ЕУ Инфо Центарот во 14.30 часот ќе организира информативна сесија на која ќе бидат претставени целите на проектот „Истражувачко новинарство – чувар на демократијата и човековите права“, условите за учество во грантовата шема, процесот на селекција, како и методологијата за спроведување на добиените грантови.

**Критериуми за оценување и избор**

Предложените активности треба да бидат во согласност со овој повик. Предлозите ќе се оценуваат од страна на **Комисија на евалуатори** која ќе биде формирана за целите на оваа активност. Селекцијата на ГО ќе се врши врз основа на однапред воспоставени критериуми за избор кои се дел од овој повик.

Изборот на организациите на кои ќе им биде доделен грант ќе се одвива во две фази и тоа:

1. Оценување на пријавите според основните квалификациски барања

* Образецот е соодветно пополнет и со придружната документација е доставен во рок и на начин предвиден со Повикот
* Временска рамка и висината на буџетот соодветствуваат со барањата од Повикот
* Организацијата ги исполнува условите за аплицирање на повикот

Предност за финансирање ќе им се даде на предлог проектите со јак фокус на родовата рамноправност и ранливите групи, оригиналноста и креативноста на предложениот проект, како и проекти кои ќе понудат резултати базирани на докази преку анализа на терен. Предност ќе им се даде и на оние предлог проекти, кои се опфатат теми врз основа на начелата на поглавјата 23 и 24 од Аcqius, како и на оние проекти кои ќе се засноваат на соработка со новинари и медиумски куќи.

2. Оценување на предлог проектите

Предлог проектите ќе се оценуваат согласно следнава табела за бодување:

|  |  |  |
| --- | --- | --- |
| **Критериуми** | **Опис** | **Бодови** |
| Посветеност на организацијата на промоција слободата на изразување, независност и интегритет на медиуми, демократија и човекови права | Мисијата, визијатаи целите на организацијата се во насока на промоција и унапредување медиумската сфера преку залагање за демократија, владеење на право, заштита на човековите права и унапредување на правосудството | 15 |
| Предложениот проект и изборот на темата/ те се релевантни во однос на повикот | Акцијата предвидува креативен и рационален технички пристап кој придонесува кон остварување на целите и  приоритетите на повикот, таа придонесува кон општата цел на проектот и ја унапредува состојбата во сферата на истражувачкото новинарство, слободата на изразување и интегритетот на медиумите | 20 |
| Инклузивност | Сеопфатност на предложената акција, акцијата ја унапредува родовата рамноправност и положбата на ранливите групи т.е. на различни социјални слоеви, особено на маргинализирани општествени групи. | 10 |
| Оригиналност на темите | Акцијата е особена и оригинална и се базира на специфични случаи базирани на резултати и докази преку работа на терен. | 20 |
| Локални партнерства (вмрежување) | Акцијата се спроведува во соработка со друга локална  организација/неформална група, со кои постои заеднички интерес | 5 |
| Експертиза | Претходно искуство на организацијата во сферата на слобода на изразување и медиуми | 10 |
| Кредибилитет и капацитет | Досегашни достигнувања и влијание во заедницата преку постигнување на промени согледани преку реализирани проекти; | 5 |
| Буџет | Вредност за пари, број на активности, број на истражувачки стории, ефективна временска рамка | 15 |
| **Вкупно** | | **100** |

**Обврски на граѓанските организации**

Финансиската поддршка се доделува со цел да се зајакнат капацитети на граѓанските организации кои работат во областа на слободата на изразување и медиумите во периодот октомври - декември 2016 година. Оттаму, ГО ќе бидат обучени за да го унапредат работењето на организацијата, да го подобрат внатрешното управување и постапките за транспарентно финансиско управување, да подготват стратешки план и планови за долгорочно организациски планирање и подобрување на одржливоста на организацијата. Сето ова ќе придонесе ГО да го подобрат своето знаење за аплицирање на слични фондови на ЕУ.

Градењето капацитети ќе се оствари преку три обуки за селектираните организации. Обуките ќе ги опфатат следниве теми: *Истражувачко новинарство; Слобода на изразување; Човекови права и судство; Стратешко планирање; Пишување на документи за јавни политики; Менаџмент на ЕУ фондови; Како да се користи Платформата за дијалог и стратегија за односи со јавност.*

**Учеството на обуките е од обврзувачки карактер за грантистите**.

**Начин на поднесување на пријавите**

Пријавата треба да биде поднесена од една организација – **Носител на проектот** со која ќе биде потпишан договор за грант доколку предложената акција е избрана за финансирање.

Образецот и останатите документи кои се дел од пријавата во 2 (две) копии треба да бидат испратени по пошта или доставени на рака на следната адреса: Центар за Управување со промени, Рајко Жинзифов 44/1 Скопје, најдоцна до 8 јули 2016 година до 16 часот.

Во пријавата кандидатите накратко треба да ги објаснат своите предлози, каков ќе биде нивниот придонес кон општата цел и посебните цели на проектот, во која временска рамка се очекува да се спроведат активностите, кои ќе бидат резултатите на проектот и како тие ја унапредуваат состојбата во сферата на истражувачкото новинарство, слободата на изразување и интегритетот на медиумите.

ЦУП и ИЧП го задржуваат правото да побараат дополнителни информации за предлозите или за подносителите на пријавите за коишто смета дека се потребни за оценувањето.

**Дополнителни појаснувања**

Грантот ќе се додели во денарска противвредност на банкарска сметка на организацијата Носител. Предложениот буџет не смее да го надмине максималниот износ, ниту пак да биде помал од минималниот износ.

Организацијата - Носител ќе биде единствено одговорна за реализацијата на активностите и плаќањата согласно буџетот на акцијата. За организациите кои ќе бидат избрани и партнерските организации ќе биде организирана средба за појаснување на правата и обврските кои произлегуваат од доделувањето на финансиската поддршка и за допрецизирање на буџетот.

Сите организации кои се пријавиле ќе бидат писмено известени за резултатите од Повикот.

Доколку имате дополнителни прашања или потреба од појаснувања ве молиме да се обратите на писмено до 5 јули на следната електронска адреса: [natalijashikova@cup.org.mk](mailto:natalijashikova@cup.org.mk)

Крајниот рок за поднесување на пријавите е **8 јули** **2016 година, 16 часот.**